As jy van 1 April af jou motor se 50-liter-tenk vol maak, sal jy R292 belasting betaal. Dis geen grap nie. Of miskien is dit 'n gekkedaggrap? – Eugene, Wildernis
Ons lees nog elke dag van al die bedrog en korrupsie wat in die staatsdiens plaasgevind het. Waar was die ouditeure wat daarna moes kyk? – E. Smit
Dit is verblydend dat die staatsdiens sy salarisrekening met R160 miljard wil besnoei. Begin net asb. by die onbevoegde en oorbetaalde ministers. – Swannie, Danabaai
Prasa het die vermetelheid om te praat oor die verwoestende uitwerking van Eskom se optrede in die Wes-Kaap (dat hy Metrorail se krag weens wanbetaling afgesny het). Prasa praat twak! Metrorail het self die verwoesting gesaai deur nie sy rekening te betaal nie! – Sue Collins, Citrusdal
Newzroom Afrika (kanaal 405) is 'n groot verbetering op ANN7, die Guptakanaal. JJ Tabane en Stephen Grootes is goeie aanbieders na wie mens kan luister. – Nuuskyker
Na.v. die brief "Baie meen doodstraf is weer nodig" (29.20) doen ek 'n beroep dat daar 'n referendum hieroor gehou word. Te veel onskuldiges word vermoor en die moordenaars gaan sit rustig in die tronk om later vry te kom. – Hennie, Rondebosch
Bravo Lallie de Wet, ons vampiere hou van die vleis sappig en rooierig, net sout en weinig peper, geen knoffel nie. – Louis, Grabouw